作者:陳人傑
標題:沁園春
內容:春事方濃，寂寞此君，誰相品題。到僝桃僽李，鳩邊雨急，埋薇瘞藥，燕外泥肥。鳥影舒炎，黃埃漲暑，又過綠陰青子時。夫然後，向猷家載酒，詡室題詩。風標如此清奇。嘆世俗炎涼真可悲。看眼空凡木，雲霄直上，心交古幹，霜雪相依。彈壓溪山，留連風月，紅紫紛紛誰似之。人間世，這澹中風味，兒輩爭知。